**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 26.12.2017, ora 08.00 – 27.12.2017, ora 08.00**

***I. SITUAŢIA HIDROMETEOROLOGICĂ***

**1. Situaţia şi prognoza hidro pe râurile interioare şi Dunăre din 27.12.2017, ora 7.00**

**RÂURI**

**Debitele au fost, în general, staționare**, exceptând cursurile inferioare ale Turului, Lăpuşului şi Someşului, unde au fost în creştere dinc auza propagării.

**Se menţine peste** **COTA DE ATENȚIE** **râul Tur, la stația hidrometrică Micula (270+24)-jud. SM (sector îndiguit).**

Formaţiunile de gheaţă (gheaţă la maluri, năboi) prezente pe unele râuri din bazinele superioare ale Mureșului, Oltului, Argeșului şi Buzăului au fost în restrângere şi eliminare, iar cele din bazinele superioare ale râurilor Suceava, Moldova, Bistriţa şi Trotuş şi izolat, pe unii afluenţi ai Bârladului şi Prutului, s-au menţinut, în general, fără modificări importante.

Debitele se situează în general la valori peste mediile multianuale lunare, mai mici (30-90% din normalele lunare) pe râurile din bazinele hidrografice: Someșul Mic, Crasna, Barcău, Bega, Timiș, Bârzava, Moravița, Caraş, Nera, Cerna, Jiu, Vedea, Prut mijlociu si inferior, bazinele mijlocii și inferioare ale Crișurilor, Oltului şi Argeșului și sub 30% pe râurile din bazinul hidrografic al Bârladului.

**Debitele vor fi, în general, staționare**, exceptând cursurile inferioare ale râurilor Vişeu, Iza, Tur, Lăpuş si Someș, unde vor fi în scădere ușoară.

Sunt posibile creşteri de niveluri şi debite pe unele râuri mici din nord-vestul şi vestul ţării datorită efectului combinat al precipitațiilor lichide prognozate, cedării apei din stratul de zăpadă din zona de munte și propagării.

Nivelurile, în scădere ușoară, se vor mai situa peste **COTELE DE ATENȚIE** pe cursul inferior al râului Tur (sector îndiguit) din cauza propagării.

Formaţiunile de gheaţă (gheaţă la maluri, năboi, izolat pod de gheaţă) existente vor fi în restrângere, diminuare și eliminare.

**DUNĂRE**

**Debitul la intrarea în ţară** (secţiunea Baziaş) în intervalul 26–27.12.2017 **a fost în scădere, având valoarea de 7700 m3/s**, peste media multianuală a lunii **decembrie (5200 m3/s).**

În aval de Porţile de Fier debitele au fost în scădere pe sectorul Gruia – Vadu Oii şi în creştere pe sectorul Brăila – Tulcea.

**Debitul la intrarea în ţară** (secţiunea Baziaş) **va fi în scădere (7500 m3/s).**

În aval de Porţile de Fier debitele vor fi în scădere pe sectorul Gruia – Galaţi şi staţionare pe sectorul Isaccea – Tulcea.

**Se situează în faza I de apărare sectorul de dig Filipoiu din I.M.B.** (jud. Brăila).

**2.** **Situaţia meteorologică în intervalul 26.12.2017, ora 08.00 –27.12.2017, ora 06.00**

**În ţară,** în cea mai mare parte a Transilvaniei și punctiform în sud-vestul Munteniei, în condiții de ceață persistentă și nebulozitate joasă, de tip stratiform, valorile termice au fost apropiate de cele specifice datei. În celelalte regiuni, vremea s-a menținut deosebit de caldă, deși temperatura aerului a marcat o scădere față de ziua precedentă; cerul a fost variabil spre senin în prima parte a intervalului, apoi s-a înnorat în vest, nord-vest și în nord. Doar izolat a plouat slab în Crișana, Maramureș, zona Munților Apuseni și nordul Carpaților Orientali. Maximele, la nivelul întregii țări, s-au încadrat între -2 grade la Sărmașu, Toplița și Joseni și 16 grade la Oravița. Ceață s-a semnalat în primele ore ale intervalului și din nou noaptea în sudul și estul teritoriului, dar pe arii restrânse. Vântul a suflat slab până la moderat, cu unele intensificări pe creste, în special în nordul Carpaților Orientali, unde rafalele au depășit 70 km/h. Stratul de zăpadă s-a menținut în zona montană, cu grosimi măsurate pe platformele stațiilor meteorologice, aseară la ora 20, de până la 120 cm în Masivul Făgăraș - Bâlea Lac și cu totul izolat în Maramureș, până la 2 cm. La ora 06 valorile termice erau cuprinse între -5 grade la Întorsura Buzăului și 10 grade la Oravița.

**Observație:** începând de ieri, de la ora 06.00, au fost în vigoare 26 de mesaje de atenționare cod galben pentru fenomene meteorologice periculoase imediate, emise după cum urmează: 8 de SRPV Bacău, 6 de SRPV Cluj-Napoca, 5 de SRPV Sibiu, 4 de SRPV Constanța, 2 de SRPV Timișoara și 1 de CNPM București pentru Muntenia.

**La Bucureşti,** deși temperatura aerului a scăzut ușor față de ziua precedentă, vremea a fost în continuare mult mai caldă decât în mod normal la această dată. Maxima a fost de 11 grade la stația meteo Băneasa și de 12 grade la Afumați și Filaret. Cerul a fost mai mult senin, iar vântul a suflat slab. La ora 06.00 se înregistrau 3 grade la Afumați și 1 grad la Filaret și Băneasa.

**3. Prognoza meteorologică în intervalul 27.12.2017, ora 8.00 – 28.12.2017, ora 08.00**

**În ţară,** regimul termic, apropiat de cel din intervalul precedent, se va menține foarte ridicat pentru această perioadă din an. Temperaturile maxime se vor încadra, în general, între 4 și 15 grade, iar minimele vor avea valori de la -5 grade în estul Transilvaniei până la 9...10 grade în sudul Banatului. Cerul va fi variabil, cu înnorări, dar numai izolat precipitații slabe sub formă de ploaie în cursul zilei, în extremitatea nord-nord-vestică, iar noaptea, în cea de vest și mixte, ce pot favoriza depuneri de polei, în zonele montane aferente. Vântul va sufla slab și moderat, cu intensificări la munte unde pe creste rafalele vor depăși 70...80 km/h, dar și în regiunile vestice și de sud-est, și local în cele centrale, cu viteze în general de până la 55...60 km/h. Îndeosebi dimineața, cu precădere în sud și în est, local va fi ceață.

**La Bucureşti,** vremea se va menține deosebit de caldă pentru această perioadă din an. Cerul va fi variabil, însă dimineața și noaptea, va fi nebulozitate joasă sau ceață. Vântul va sufla slab până la moderat. Temperatura maximă va fi de 11...12 grade, iar cea minimă de 1...2 grade, posibil ușor mai scăzută în zona periferică.

***II. CALITATEA APELOR***

Nu au fost semnalate evenimente deosebite.

***III. CALITATEA MEDIULUI***

1. **În domeniul aerului**

Nu au fost semnalate evenimente deosebite.

**2. În domeniul solului şi vegetaţiei**

Nu au fost semnalate evenimente deosebite.

**3. În domeniul supravegherii radioactivităţii mediului**

Menționăm că pentru factorii de mediu urmăriți nu s-au înregistrat depăşiri ale limitelor de avertizare/alarmare și nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele normale de variație ale fondului natural.

**4. În municipiul Bucureşti**

În ultimele 24 de ore sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.

**DIRECȚIA DE COMUNICARE**